登鵝鼻山至絕頂訪秦刻石且北望大海山路危甚人迹所罕至也
作者：陸游
朝代：宋

paragraphs: 街頭旋買雙芒屩，作意登山殊不惡。
蒼崖無罅竹鞭逸，崩石欲墜松根絡。
憑高開豁快送目，曆險崎嶇危著脚。
川雲忽起兩蛟舞，瀑水高吹萬珠落。
大巖空腔誰所刳，絕壁峭立端疑削。
坡平或可坐百人，峽束僅容飛一鶴。
蛇蹊岌岌頭自眩，鬼谷惨惨神先愕。
秦皇馬迹散莓苔，如鑴非鑴鑿非鑿。
殘碑不禁野火燎，造物似報焚書虐。
人民城郭俱已非，烟海浮天獨如昨。